ธนาสิริคาดทั้งปีโต30-40%
THANA หุ้นจิ๋วแต่แจ๋วในตลาดเอ็มเอไอ ยอดขายรวม 9 เดือนปีนี้อยู่ที่ 664 ล้านบาท โตขึ้น 44% จาก 483 ล้านบาทในช่วงเดียวกันของปีก่อน&nbsp;
11 พ.ย. 2553

THANA หุ้นจิ๋วแต่แจ๋วในตลาดเอ็มเอไอ ยอดขายรวม 9 เดือนปีนี้อยู่ที่ 664 ล้านบาท โตขึ้น 44% จาก 483 ล้านบาทในช่วงเดียวกันของปีก่อน 
นายสุทธิรักษ์ เสถียรภาพอยุทธ์ กรรมการผู้จัดการบริษัท ธนาสิริ กรุ๊ป จำกัด (มหาชน) หรือ THANA ผู้พัฒนาอสังหาริมทรัพย์ภายใต้แบรนด์ “ธนาสิริ” “เดอะคลัสเตอร์วิลล์” และ “ไพร์มเพลส” ที่จดทะเบียนอยู่ในตลาดหลักทรัพย์ เอม เอ ไอ เปิดเผยว่า สำหรับผลประกอบการของบริษัทในไตรมาสที่ 3 ของปี 2553 บริษัทฯ มีรายได้จากการขายบ้านอยู่ที่ 180.53 ล้านบาท เพิ่มขึ้นจากช่วงเวลาเดียวกันปีก่อนที่มียอดขายอยู่ที่ 153.51 ล้านบาท เพิ่มขึ้นจากปีก่อนประมาณ 27.02 ล้านบาท หรือเทียบเป็นร้อยละ 17.6 ในขณะที่ปริมาณการขายบ้าน (หลัง) เพิ่มขึ้นประมาณ 3 หลัง หรือเทียบเป็นร้อยละ 5.08 
สาเหตุของการเพิ่มขึ้นมาจากโครงการ ธนาสิริ ปิ่นเกล้า-ราชพฤกษ์ 2 ซึ่งเป็นโครงการใหม่ที่เปิดขายในต้นปี 2553, โครงการเดอะคลัสเตอร์วิลล์ 2 ราชพฤกษ์-พระราม 5 ที่เริ่มเปิดขายในไตรมาส 3 ปี 2553 และโครงการไพร์มเพลสภูเก็ต-อนุสาวรีย์ 2, 3 ที่เริ่มเปิดขายในต้นปี 2553 ซึ่งมีราคาขายเฉลี่ยสูงกว่าในไตรมาสเดียวกันของปีก่อน อนึ่ง สำหรับรายได้ในไตรมาส 3 นี้ ค่อนข้างจะสอดคล้องกับแนวโน้มการรับรู้รายได้ของธุรกิจพัฒนาอสังหาริมทรัพย์ ส่วนอัตรากำไรขั้นต้น (Gross Profit Margin) ของบริษัทฯ และบริษัทย่อยในไตรมาส 3 ปี 2553 และ 2552 เท่ากับร้อยละ 35.75 และ 36.68 ตามลำดับ โดยเป็นกำไรสุทธิเท่ากับ 13.61 ล้านบาท  เมื่อเปรียบเทียบกับไตรมาสเดียวกันของปีก่อน ซึ่งมีกำไรสุทธิเท่ากับ 7.80 ล้านบาท 
สำหรับในช่วงปลายปีนี้ บริษัทฯ มีโครงการใหม่ที่จะเปิดในพื้นที่จังหวัดนนทบุรีอีก 1 โครงการคือ โครงการไพร์มเพลส เดอะ กรีนเนอรี่ บางใหญ่ บ้านแฝดสไตล์บ้านเดี่ยว และทาวน์เฮ้าส์ดีไซน์ใหม่ ใกล้รถไฟฟ้า จำนวน 260 ยูนิต มูลค่าโครงการ 600 ล้านบาท เนื้อที่โดยประมาณ 37 ไร่ ราคาขายอยู่ระหว่าง 1.79-3.99 ล้านบาทต่อยูนิต เหมาะสำหรับลูกค้าผู้เริ่มต้นชีวิตครอบครัวที่มีรายได้ปานกลาง โดยคาดว่า จะเปิดพรีเซลได้ประมาณกลางเดือนธันวาคม และรับรู้รายได้จากโครงการนี้ประมาณไตรมาสแรกของปีหน้าเกี่ยวกับบริษัท ธนาสิริ กรุ๊ป จำกัด(มหาชน)